钦定古今图书集成/理学汇编/经籍典/三礼部 > 第二百六十三卷
## 钦定古今图书集成/理学汇编/经籍典/三礼部 > 第二百六十三卷

　三礼部纪事

《孔子家语》：齐太史子与适鲁，见孔子，孔子与之言道，
退而谓南宫敬叔曰：“孔子生于衰周，先王典籍，错乱
无纪，而乃论百家之遗记，考正其义，祖述尧舜，宪章
文武，定礼理乐，垂训后嗣，以为法式。其文德著矣。”〈按家

《语》称孔子定礼事，故冠“纪事” 之首。

《史记孔子世家》：“鲁南宫敬叔言鲁君曰：‘请与孔子适
周。鲁君予之一乘车、两马、一竖子，俱适周问礼’。”盖见
《老子》云。

《老子列传》：孔子适周，将问礼于老子。老子曰：“子所言
者，其人与骨皆已朽矣，独其言在耳。”

《仲尼弟子列传》：巫马施，字子旗，少孔子三十岁。陈司
败问孔子曰：“鲁昭公知礼乎？”孔子曰：“知礼。”退而揖巫
马旗曰：“吾闻君子不党，君子亦党乎？”鲁公娶吴女为
夫人，命之为孟子。孟子姓姬，讳称同姓，故谓之孟子。
鲁君而知礼，孰不知礼？施以告孔子，孔子曰：“丘也幸，
苟有过，人必知之。臣不可言君亲之恶，为讳者，礼也。”

〈按以上皆孔子事故外传居世家之前〉

《留侯世家》：“良尝学礼淮阳，东见仓海君。”

《叔孙通传》：叔孙通者，薛人也，秦时以文学征待诏博
士。数岁，陈胜起山东，使者以闻，二世召博士诸儒生
问曰：“楚戍卒攻蕲入陈，于公如何？”博士诸生三十馀
人前曰：“人臣无将，将即反，罪死无赦。愿陛下急发兵
击之。”二世怒作色，叔孙通前曰：“诸生言皆非也。夫天
下合为一家，毁郡县城，铄其兵，示天下不复用。且明
主在其上，法令具于下，使人人奉职，四方辐辏，安敢
有反者！此特群盗鼠窃狗盗耳，何足置之齿牙间！郡
守尉今捕论，何足忧！”二世喜曰：“善。”尽问诸生，诸生或
言反，或言盗。于是二世令御史案诸生，言反者，下吏
非所宜言；诸言盗者皆罢之。迺赐叔孙通帛二十匹，
衣一袭，拜为博士。叔孙通已出宫，反舍。诸生曰：“先生
何言之谀也？”通曰：“公不知也，我几不脱于虎口。”迺亡
去之薛，薛已降楚矣。及项梁之薛，叔孙通从之，败于
定陶，从怀王。怀王为义帝，徙长沙。叔孙通留事项王。
汉二年，汉王从五诸侯入彭城，叔孙通降汉王。汉王
败而西，因竟从汉。叔孙通儒服，汉王憎之，迺变其服，
服短衣。楚制。汉王喜。叔孙通之降汉，从儒生弟子百
馀人。然通无所言进，专言诸故群盗壮士，进之弟子，
皆窃骂曰：“事先生数岁，幸得从降汉，今不能进臣等
专言大猾，何也？”叔孙通闻之，迺谓曰：“汉王方蒙矢石
争天下，诸生宁能斗乎！故先言斩将搴旗之士。诸生
且待我，我不忘矣。”汉王拜叔孙通为博士，号稷嗣君。
汉五年，已并天下诸侯，俱尊汉王为皇帝于定陶，叔
孙通就其仪号。高帝悉去秦苛仪法，为简易。群臣饮
酒争功，醉或妄呼，拔剑击柱，高帝患之。叔孙通知上
益厌之也，说上曰：“夫儒者难与进取，可与守成。臣愿
征鲁诸生与臣弟子共起朝仪。”高帝曰：“得无难乎？”叔
孙通曰：“五帝异乐，三王不同礼。礼者，因时世人情为
之节文者也。故夏、殷、周之礼所因损益可知者，谓不
相复也。臣愿颇采古礼与秦仪杂就之。”上曰：“可试为
之，令易知，度吾所能行为之。”于是叔孙通使征鲁诸
生三十馀人。鲁有两生不肯行，曰：“公所事者且十主，
皆面谀以得亲贵。今天下初定，死者未葬，伤者未起，
又欲起《礼》《乐》。《礼》《乐》所由起，积德百年而后可兴也。吾
不忍为公所为。公所为不合古，吾不行。公往矣，无污
我！”叔孙通笑曰：“若真鄙儒也，不知时变。”遂与所征三
十三人西，及上左右为学者，与其弟子百馀人，为绵
蕞野外。习之月馀，叔孙通曰：“上可试观。”上既观，使行
礼，曰：“吾能为此。”迺令群臣习肄，会十月。汉七年，长乐
宫成，诸侯群臣皆朝。《十月仪》：“先平明，谒者治礼，引以
次入殿门，廷中陈车骑步卒卫宫，设兵，张旗志。”〈徐广曰一
作帜〉传言趋殿下，郎中侠陛，陛数百人。功臣、列侯、诸将
军、军吏以次陈西方，东乡；文官丞相以下陈东方，西
乡。大行设九宾《胪句传》。于是皇帝辇出房，百官执职
传警，引诸侯王以下至吏六百石以次奉贺。自诸侯
王以下莫不振恐肃敬至。礼毕，复置法酒。诸侍坐殿
上，皆伏抑首，以尊卑次起上寿。觞九行，谒者言：“罢酒。”
御史执法举不如仪者，辄引去。竟朝置酒，无敢讙哗
失礼者。于是高帝曰：“吾迺今日知为皇帝之贵也。”迺
拜叔孙通为太常，赐金五百斤。叔孙通因进曰：“诸弟
子儒生随臣久矣，与臣共为仪，愿陛下官之。”高帝悉以为郎。叔孙通出，皆以五百斤金赐诸生。诸生乃皆
喜曰：“叔孙生诚圣人也，知当世之要务。”汉九年，高帝
徙叔孙通为太子太傅。汉十二年，高祖欲以赵王如
意易太子，叔孙通谏曰：“昔者晋献公以骊姬之故，废
太子，立奚齐，晋国乱者数十年，为天下笑。秦以不早
定扶苏，令赵高得以诈立胡亥，自使灭祀，此陛下所
亲见。今太子仁孝，天下皆闻之；吕后与陛下攻苦食
啖，其可背哉？陛下必欲废适而立少，臣愿先伏诛。”以
颈血污地。高帝曰：“公罢矣，吾直戏耳。”叔孙通曰：“太子
天下本，本一摇，天下振动，奈何以天下为戏？”高帝曰：
“吾听公言。”及上置酒，见留侯所招客，从太子入见上，
迺遂无易太子志矣。高帝崩，孝惠即位，迺谓叔孙生
曰：“先帝园陵寝庙，群臣莫能习。”乃徙为太常，定《宗庙
仪法》。及稍定汉诸仪法，皆叔孙生为太常所论著也。
孝惠帝为东朝长乐宫，及间往来数跸烦人，迺作复
道，方筑武库南。叔孙生奏事，因请问曰：“陛下何自筑
复道高寝，衣冠月出游高庙？高庙，汉太祖，奈何令后
世子孙乘宗庙道上行哉？”孝惠帝大惧，曰：“急坏之。”叔
孙生曰：“人主无过举。今已作，百姓皆知之。今坏此，则
示有过举。愿陛下为原庙渭北，衣冠月出游之，益广。
多宗庙，大孝之本也。”上迺诏有司立原庙，起以复道。
故孝惠帝曾春出游离宫，叔孙生曰：“古者有春尝果，
方今樱桃熟，可献，愿陛下出。”因取樱桃献宗庙。上迺
许之。诸果献由此兴。

儒林传，诸学者多言《礼》，而鲁高堂生最本。《礼》固自孔
子时而其经不具，及至秦焚书，书散亡益多，于今独
有《士礼》，高堂生能言之。而鲁徐生善为容。孝文帝时，
徐生以容为礼官大夫，传子至孙徐延、徐襄。襄其天
姿，善为容，不能通《礼经》，延颇能，未善也。襄以容为汉
礼官大夫，至广陵内史。延及徐氏弟子公户满意、桓
生、单次，皆常为汉礼官大夫。而瑕丘萧奋以礼为淮
阳太守。是后能言《礼》为容者，由徐氏焉。

《汉书河间献王传》：“河间献王德，以孝景前二年立，修
学好古，实事求是，从民得善书，必为好写与之，留其
真，加金帛赐以招之。繇是四方道术之人，不远千里，
或有先祖旧书，多奉以奏献王者，故得书多与汉朝
等。是时淮南王安亦好书，所招致率多浮辨。献王所
得书，皆古文先秦旧书，《周官》《尚书》《礼》《礼记》《孟子》《老子》”
之属，皆经传、说记七十子之徒所论。其学举六艺，立
毛氏《诗》《左氏春秋》博士，修礼、乐，被服儒术，造次必于
儒者。

《儒林传》：“汉兴，高堂生传《士礼》十七篇，而鲁徐生善为
颂。孝文时，徐生以颂为礼官大夫。”〈按颂字史记俱作容故并存之馀皆

同

孟卿，东海人也。事萧奋，以授后仓鲁闾丘卿。仓说《礼》
数万言，号曰《后氏。曲台记》授沛闻人通。汉子方梁戴
德、延君戴圣，次君沛庆普孝公。孝公为东平太傅，德
号大戴，为信都太傅；圣号小戴。以博士论石渠，至九
江太守。由是礼有大戴、小戴。庆氏之学。通汉，以太子
舍人论石渠，至中山中尉。普授鲁夏侯敬，又传族子
咸，为豫章太守。大戴授琅邪徐良斿卿，为博士、州牧、
郡守，家世传业。小戴授梁人桥仁季卿，杨荣子孙。仁
为大鸿胪，家世传业。荣，琅邪太守。由是大戴有徐氏，
小戴有桥杨氏之学。

孟喜字长卿，东海兰陵人也。父号孟卿，善为《礼》《春秋》
授后苍疏广。世所传《后氏礼》，《疏氏春秋》皆出孟卿。孟
卿以《礼经》多《春秋》烦杂，迺使喜从田王孙受《易》。
申公传韦贤，治《诗》。事博士大江公及许生。又治《礼》，至
丞相。

《阙里志》：“十二代邳，字子邛，安国子，传家学，尤善礼。”
《后汉书张纯传》：“纯字伯仁，京兆杜陵人。高祖父安世，
宣帝时为大司马卫尉将军，封富平侯。父放，为成帝
侍中。纯少袭爵土，哀平间为侍中。建武五年，拜太中
大夫，要封武始侯。纯在朝历世，明习故事。建武初，旧
章多阙，每有疑议，辄以访纯，自郊庙婚冠丧纪礼仪，
多”所正定，帝甚重之。纯以宗庙未定，昭穆失序，十九
年，迺与太仆朱浮奏言，帝从之。二十三年，代杜林为
大司空，选辟掾举，皆知名大儒。二十六年，诏纯曰：“禘
祫之祭，不行已久矣。三年不为礼，礼必坏；三年不为
乐，乐必崩。宜据经典，详为其制。”纯奏曰：“礼，三年一祫，
五年一禘。《春秋传》曰：‘大祫者何？合祭也’。”毁庙及未毁
庙之主，皆登合食乎？太祖五年而再殷。汉旧制，三年
一祫，毁庙主合食高庙，存庙主未尝合祭。元始五年，
诸王公列侯庙会，始为禘祭。又前十八年亲幸长安，
亦行此礼。《礼说》：“三年一闰，天气小备。五年再闰，天气
大备。故三年一祫，五年一禘。”禘之为言谛，谛定昭穆
尊卑之义也。禘祭以夏“四月，夏者阳气在上，阴气在
下，故正尊卑之义也。祫祭以冬十月。冬者五谷成熟，
物备礼成，故合聚饮食也。斯典之废，于兹八年，谓可
如礼施行，以时定议。”帝从之。自是禘祫遂定。纯以圣
王之建辟雍，所以崇尊礼义，既富而教者也。迺按《七经谶》，《明堂图》、河间《古辟雍记》，孝武太山明堂制度，及
平帝时议，欲具奏之。未及上，会博士桓荣上言“宜立
辟雍、明堂。”章下三公、太常，而纯议同荣，帝迺许之。三
十年，纯奏上宜封禅。中元元年，帝迺东巡岱宗，以纯
视御史大夫，从，并上《元封旧仪》及刻石文。三月薨。谥
节侯。子奋嗣。

奋字稚通，少好学，节俭行义，常分捐租奉，赡恤宗亲，
虽至倾匮而施与不怠。永平十年，为侍祠侯。章和九
年，以病罢在家，上疏曰：“圣人所美，政道至要，本在礼
乐《五经》同归而礼乐之用尤急。孔子曰：‘安上治民，莫
善于礼，移风易俗，莫善于乐’。又曰：‘揖让而化天下者，
礼乐之谓也。先王之道礼乐可谓盛矣。孔子谓子夏
曰：‘礼以修外，乐以制内’。丘已矣夫’！又曰：‘礼乐不兴，则
刑罚不中，刑罚不中，则民无所厝其手足’。臣以为汉
当制作礼乐，是以先帝圣德，数下诏书，愍伤崩缺，而
众儒不达，议多驳异。臣累世台辅，而大典未定，私窃
惟忧，不忘寝食。臣犬马齿尽，诚冀先死见礼乐之定。”
十三年，更召拜太常。复上疏曰：“汉当改作礼乐，图书
著明。王者化定制礼，功成作乐。谨条《礼乐异议》三事，
愿下有司以时考定。昔孝武皇帝、光武皇帝封禅告
成，而礼乐不定，事不相副。先帝已诏曹褒，今陛下但
奉而承之，犹周公斟酌文武之道，非自为制，诚无所
疑。久执谦谦，令大汉之业不以时成，非所以章显祖
宗功德，建太平之基，为后世法。”帝虽善之，犹未施行。
其冬，复以病罢。明年，卒于家。子甫嗣，官至建城门候。
甫卒，子吉嗣。永初三年，吉卒，无子，国除。自昭帝封安
世至吉，传国八世，经历篡乱，二百年间，未尝谴黜，封
者莫与为比。

《曹褒传》：“褒字叔通，鲁国薛人也。父充，持庆氏礼，建武
中为博士，从巡狩，岱宗定封禅礼，还受诏议立七庙、
三雍、大射养老礼仪。显宗即位，充上言，汉再受命，仍
有封禅之事，而礼乐崩阙，不可为后嗣法。五帝不相
沿乐，三王不相袭礼，大汉当自制礼，以示百世。帝问：
制礼乐云何，充对曰：河图括地象曰：有汉世礼乐文”
雅，出《尚书璇玑钤》曰：“有帝汉出，德洽作乐，名予。”帝善
之，下诏曰：“今且改太乐官曰太予乐，歌诗曲操，以俟
君子。”拜充侍中，作《章句辨难》，于是遂有庆氏学。褒少
笃志，有大度，结发传充业，博雅疏通，尤好礼士。常憾
朝廷制度未备，慕叔孙通《汉礼仪》，昼夜研精，沈吟专
思，寝则怀抱笔札，行则诵习文书。当其念至，忘所之
适。初举孝廉，再迁圉令，以礼理人，以德化俗。时它郡
盗徒五人来入圉界，吏捕得之。陈留太守马严闻而
疾恶，风县杀之。褒敕吏曰：“夫绝人命者，天亦绝之。皋
陶不为盗制死刑，管仲遇盗而升诸公。今承旨而杀
之，是逆天心，顺府意也，其罚重矣。如得全此人命而
身坐之，吾所愿也。”遂不为杀。严奏褒耎弱，免官归郡。
为功曹，征拜博士。会肃宗欲制定礼乐，元和二年下
诏曰：“《河图》称‘赤九会昌，十世以光，十一以兴’。《尚书璇
玑钤》曰：‘述尧理世，平制礼乐，放唐之文’。予末小子，托
于数终，曷以缵兴，崇弘祖宗，仁济元元。《帝命验》曰：‘顺
尧考德，题期立象’。且三五步骤，优劣殊轨。况予顽陋，
无以克堪，虽欲从之，末由也已。”每见图书，中心恧焉。
褒知帝旨，欲有兴作，迺上疏曰：“昔者圣人受命而王，
莫不制礼作乐，以著功德。功成作乐，化定制礼，所以
救世俗，致祯祥，为万姓获福于皇天者也。今皇天降
祉，嘉瑞并臻，制作之符，甚于言语。宜定文制，著成《汉
礼》，丕显祖宗盛德之美。”章下太常，太常巢堪以为一
世大典，非褒所定，不可许。帝知群寮拘挛，难与图始，
朝廷礼宪，宜时刊立。明年，复下诏曰：“朕以不德，膺祖
宗弘烈。迺者鸾凤仍集，麟龙并臻，甘露宵降，嘉谷滋
生。赤草之类，纪于史官，朕夙夜祗畏，上无以彰于先
功，下无以克称灵物。汉遭秦馀，礼坏乐崩，且因循故
事，未可观省，有知其说者”，各尽所能。褒省诏，迺叹息
谓诸生曰：“昔奚斯颂鲁，《考甫》咏殷，夫人臣依义显君，
竭忠彰主，行之美也。当仁不让，吾何辞哉！”遂复上疏，
具陈礼乐之本，制改之意。拜褒侍中，从驾南巡。既还，
以事下三公，未及奏，诏召元武司马班固问改定礼
制之宜。固曰：“京师诸儒，多能说礼，宜广招集，共议得
失。”帝曰：“谚言‘作舍道傍，三年不成’。会礼之家，名为聚
讼，互生疑异，笔不得下。昔尧作大章，一夔足矣。”章和
元年正月，迺召褒诣嘉德门，令小黄门持班固所上
叔孙通《汉仪》十二篇，敕褒曰：“此制散略，多不合经，今
宜依礼条正，使可施行，于南宫东观尽心集作。”褒既
受命，迺次序礼事，依准旧典，杂以五经谶记之文，撰
次天子至于庶人冠婚、吉凶、终始制度，以为百五十
篇，写以二尺四寸简。其年十二月奏上，帝以众论难
一，故但纳之，不复令有司平奏。会帝崩，和帝即位，褒
迺为作《章句》，帝遂以《新礼》二篇冠，擢褒监羽林左骑。
永元四年，迁射声校尉。后太尉张酺、尚书张敏等奏
“褒擅制汉礼，破乱圣术，宜加刑”诛。帝虽寝其奏，而汉
礼遂不行。褒在射声营舍，有停棺不葬者百馀所。褒亲自履行，问其意。故吏对曰：“此等多是建武以来绝
无后者，不得埋掩。”褒迺怆然，为买空地，悉葬其无主
者，设祭以祀之。迁城门校尉，将作大匠。时有疾疫，褒
巡行病徒，为致医药，经理𫗴粥，多蒙济活。七年，出为
河内太守。时春夏大旱，粮糓涌贵。褒到，迺省吏并职，
退去奸残，澍雨数降，其秋大熟，百姓给足，流冗皆还。
后坐上灾害不实免。有顷征再迁，复为侍中。褒博物
识古，为儒者宗。十四年，卒官。作《通义》十二篇，演经杂
论百二十篇，又传《礼记》四十九篇，教授诸生千馀人，
庆氏学遂行于世。

《郑元传》：“元字康成，北海高密人也。八世祖崇，哀帝时
尚书仆射。元少为乡啬夫，得休归，常诣学官，不乐为
吏，父数怒之，不能禁，遂造太学受业，师事京兆第五
元。先始通京氏《易》《公羊春秋》《三统历》、九章算术，又从
东郡张恭祖受《周官》《礼记》《左氏春秋》《韩诗》《古文尚书》。
以山东无足问者，乃西入关。因涿郡卢植，事扶风马”
融，融门徒四百馀人升堂，进者五十馀生。融素骄贵，
元在门下，三年不得见。迺使高业弟子传授于元，元
日夜寻诵，未尝怠倦。会融集诸生考论图纬，闻元善
算，迺召见于楼上，元因从质诸疑义，问毕辞归。融喟
然谓门人曰：“郑生今去，吾道东矣。”凡元所注《周易》《尚
书》《毛诗》《仪礼》《礼记》《论语》《孝经》，又著《鲁礼禘祫义》《答临
孝存》《周易难》，凡百馀万言。

《周燮传》：燮生而倾颐折頞，丑状骇人，其母欲弃之，其
父不听曰：“吾闻贤圣多有异貌，兴我宗者，乃此儿也。”
于是养之。始在髫鬌，而知廉让。十岁就学，能通《诗》《论》。
及长专精礼《易》。不读非圣之书，不修贺问之好。
《荀淑传》：子爽，字慈明，一名谞。幼而好学，年十二能通
《春秋》《论语》。太尉杜乔见而称之曰：“可为人师。”爽遂耽
思经书，庆吊不行，征命不应。颍川为之语曰：“荀氏八
龙，慈明无双。著《礼》《易传》。”

《儒林传前书》：“鲁高堂生汉兴，传《礼》十七篇，后瑕丘萧
奋以授同郡后苍，苍授梁人戴德及兄子圣、沛人庆
普。于是德为《大戴礼》，圣为《小戴礼》，普为《庆氏礼》，三家
皆立博士。孔安国所献《礼》古经五十六篇，及《周官经》
六篇，前世传其书，未有名家。中兴以后，亦有大小戴
博士，虽相传不绝，然有显于儒林者。建武中，曹充习”
庆氏学，传其子褒，遂撰《汉礼》。

中兴，郑众传《周官经》，后马融作《周官传》授郑元，元作
《周官注》。元本习《小戴礼》，后以古经校之，取其义长者，
故为郑氏学。元又注小戴所传《礼记》四十九篇，通为
“三礼”焉。

《独行传》：“刘茂字子衡，太原晋阳人也。少孤独与母居，
家贫，以筋力致养，孝行著于邻里。及长，能习礼经，教
授常数百人。”

《三国志魏王肃传》：“初，肃善贾、马之学，而不好郑氏，采
会同异为《三礼解》，列于学官。其所论驳朝廷典制、郊
祀宗庙、丧纪重轻，凡百馀篇。”

《王肃传注》：隗禧字子牙。鱼豢尝从问《左氏传》，禧答曰：
“欲知幽微莫若《易》，人伦之纪莫若《礼》，多识鸟兽草木
之名莫若《诗》。《左氏》直相斫书耳，不足精意也。”

《锺会传》注：其母传曰：“夫人性矜严，明于教训。会虽童
稚，勤见规诲。”年十三，诵《周礼》《礼记》。

《蜀许慈传》：“慈字仁笃，南阳人也。师事刘熙，善郑氏学，
治三礼。建安中，与许靖等俱自交州入蜀。”

《李譔传》撰。字钦仲，梓潼涪人也。父仁，字德贤，与同县
尹默俱游荆州，从司马徽、宋忠等学。撰具传其业。又
从默讲论义理，“《五经》诸子无不该览。著《古文易》《尚书》
《毛诗》《三礼》《左氏传》《太元指归》，皆依准贾、马，异于郑元，
与王氏殊隔。”初不见其所述，而意归多同。

《谯周传》：“咸熙三年夏，巴郡文立从洛阳还，过见周。”〈注〉
《华阳国志》曰：文立，字广休。少治“《三礼》，兼通群书，为时
名卿。”咸宁末卒。

《吴严畯传》：“畯少耽学，善《诗》《书》三礼，与诸葛瑾、步骘齐
名。”

《晋书王接传》：“接虽博通，特精《礼传》。”

《孝友传》：“许孜字季义，东海吴宁人也。孝友恭让，敏而
好学。年二十，师事豫章太守会稽孔冲，受《诗》《书》《礼》《易》
及《孝经》《论语》。学竟还乡。”

《文立传》：“蜀时游太学，专三礼，师事谯周。门人以立为
颜回、陈寿、李虔为游夏，罗宪为子贡。”〈前见蜀志谯周传注事同文异

并存之

《儒林传》：“范隆字修谨，博通经籍，无所不览，撰《三礼吉
凶宗纪》，甚有条义。”

董景字文博，弘农人也。少而好学，千里追师，所在惟
昼夜读诵，略不与人交通。《三礼》之义，专遵郑氏，著《礼
通论》，非駮诸儒，演广郑旨。

范宣著礼易论难皆行于世。

《隐逸传》：“孟陋少孤，博学多通，长于三礼。”

《艺术传》：“黄泓字始长，博览经史，尤明《礼》《易》。”

《宋书臧焘传》：“少好学，善《三礼》，贫约自立操行，为乡里所称。”

《傅隆传》：“隆字伯祚，少孤单贫有学行，不好交游。元嘉
十四年，太祖以新撰《礼论》付隆，使下意。明年，致仕，拜
光禄大夫。归老在家，手不释卷，博学多通，特精三礼，
谨于奉公，常手抄书籍。”

《王淮之传》：曾祖彪之，尚书令；祖临之，父纳之，并御史
中丞。彪之博闻多识，练悉朝仪，自是家世相传，并谙
江左旧事。缄之青箱，世人谓之“王氏青箱学。”淮之兼
明《礼》《传》，赡于文辞。

《南齐书刘𤩽传》：“𤩽字子珪，少笃学，博通《五经》，聚徒教
授，常数十人。武陵王晔为会稽太守，上欲令𤩽为晔
讲，除会稽郡丞，学徒从之者转众。永明初，竟陵王子
良请为征北司徒，除步兵校尉，并不拜。𤩽姿状纤小，
儒学冠于当时。京师士子贵游，莫不下席受业。性谦
率通美，不以高名自居。游诣故人，唯一门生持胡床”
随后，主人未通，便坐问答。住在檀桥，瓦屋数间，上皆
穿漏，学徒敬慕，不敢指斥，呼为“青溪”焉。竟陵王子良
亲往修谒。七年，表世祖为𤩽立馆，以扬烈桥故主第
给之。所著文集，皆是《礼义》，行于世。

《高逸传》：“吴苞字天盖，儒学，善《三礼》及老庄。宋泰始中
过江，聚徒教学，冠黄葛巾，竹麈尾，蔬食二十馀年。隆
昌元年诏曰：‘处士濮阳吴苞栖志穷谷，秉操贞固，沈
情味古，白首弥厉’。征太学博士，不就。”

徐伯珍东阳太末人也。同郡楼幼瑜著礼捃遗三十
卷官至给事中。

《梁书孔休源传》，时太子詹事周舍，撰《礼疑义》，自汉魏
至于齐梁，并皆搜采，休源所有奏议，咸预编录。
《贺琛传》：琛字国宝，会稽山阴人也。伯父玚，步兵校尉，
为世硕儒。琛幼玚授其经业，一闻便通义理。玚异之，
常曰：“此儿当以明经致贵。”玚卒后，琛家贫，常往还诸
暨贩米以自给。闲则习业，尤精《三礼》。初，玚于乡里聚
徒教授，至是又依琛焉。普通中，刺史临川王辟为祭
酒从事史。琛始出都，高祖闻其学术，召见武德殿，与
语悦之，谓仆射徐勉曰：“琛殊有世业。”所著《三礼讲疏》
《五经滞义》及诸仪法，凡百馀篇。

《司马褧传》：“父燮，善三礼，仕齐，官至国子博士。褧少传
家业，强力专精，手不释卷，其礼文所涉书略皆遍睹。
沛国刘𤩽为儒者宗，嘉其学，深相赏好。少与乐安任
昉善，昉亦雅重焉。初为国子生，起家奉朝请，稍迁主
府行参军。天监初，诏通儒治五礼，有司举褧治嘉礼，
除尚书祠部郎中。是时创定礼乐，褧所议多见施行。”
迁晋安王长史，未几卒。所撰《嘉礼仪注》一百一十二
卷。

《王承传》：“承字安期，仆射暕子。七岁通《周易》，选补国子
生，累迁国子博士。时膏腴贵游咸以文学相尚，罕以
经术为业，惟承独好之，发言吐论，造次儒者。在学训
诸生述《礼》《易》义。”

《儒林传》：“何佟之少好《三礼》，师心独学，强力专精，手不
辍卷，读《礼论》二百篇，略皆上口。时太尉王俭为时儒
宗，雅相推重，所著《文章礼义》百许篇。”

范缜少孤贫事母孝谨年未弱冠闻沛国刘𤩽聚众
讲说始往从之卓越不群而勤学𤩽甚奇之亲为之
冠既长博通经术尤精《三礼》。

严植之少精解丧服及长遍治郑氏礼撰凶礼仪注
四百七十九卷。

贺玚字德琏。祖道，力善三礼，玚少传家学。天监初，有
司举治宾礼，召见说《礼》义，高祖异之，诏朝朔望预华
林讲。四年，初开五馆，以玚兼《五经》博士，别诏为皇太
子定礼，撰《五经义》，玚悉《礼》旧事。时高祖方创定礼乐，
玚所建议，多见施行。所著《礼义》，朝廷博议数百篇，《宾
礼仪注》一百四十五卷。玚于礼尤精，馆中生徒常百
数，弟子明经、对策至数十人。

玚子革，字文明，少通《三礼》，侍湘东王读。敕于永福省
为邵陵、湘东、武陵三王讲礼。出为湘东王参军。王初
于府置学，以革领儒林祭酒。讲《三礼》，荆楚衣冠听者
甚众。

司马筠孤贫好学师事沛国刘𤩽彊力专精深为𤩽
所器异既长博通经术尤明三礼子寿传父业明三
礼。

崔灵恩少笃学从师遍通五经尤精三礼制三礼义
宗四十七卷。

孔佥会稽山阴人少师事何引通五经尤明三礼生
徒数百人。

《孔子祛续》何承天《集礼论》一百五十卷。

皇偘少好学，师事贺玚，精力专门，尽通其业。尤明《三
礼》《孝经》《论语》。起家兼国子助教。于学讲说，听者数百
人。撰《礼记讲疏》五十卷，书成奏上，诏付秘阁。顷之，召
入寿光殿讲《礼记》义，高祖善之。

《文学传》：“刘昭昭子縚，字言明，亦好学，通三《礼》。大同中
为尚书祠部郎。”

《陈书戚衮传》：“衮字公文，吴郡盐官人也。祖显，齐给事中。父霸，梁临贺王府中兵参军。衮少聪慧，游学京都，
受《三礼》于国子助教刘文绍，一二年中，大义略备。年
十九，梁武帝敕策孔子正言，并《周礼》《礼记》义，衮对高
第，仍除扬州祭酒从事史，就国子博士宋怀方质《仪
礼》义。怀方北人，自魏携《仪礼》《礼记》疏，秘惜不传。及将”
亡，谓家人曰：“吾死后，戚生若赴，便以《仪礼》《礼记》义本
付之。若其不来，即宜随尸而殡。”其为儒者推许如此。
寻兼太学博士。梁简文在东宫，召衮讲论。又尝置宴
集元儒之士，先命道学互相质难，次令中庶子徐摛
驰骋大义，间以剧谈。摛辞辩纵横，难以答抗。诸人慑
气，皆失次序。时衮说朝聘义，摛与往复。衮精采自若，
对答如流，简文深加叹赏。衮于梁代撰《三礼义记》，值
乱失亡。《礼记义》四十卷，行于世。

《郑灼传》：灼性精勤，尤明三礼。少时，尝梦与皇侃遇于
途，侃谓灼曰：“郑郎开口。”侃因唾灼口中，自后义理逾
进。

《儒林传》：“沈文阿博采先儒异同，自为义疏，治《三礼》《三
传》。所撰《仪礼》八十卷，行于世。”

晋陵张崖传《三礼》于同郡刘文绍，仕梁历王府中记
室。天嘉元年，为尚仪曹郎，广沈文阿《仪注》，撰《五礼》。
吴郡陆诩，少习崔灵恩《三礼义宗》，梁世百济国表求
讲《礼》博士，诏令诩行，还除给事中。

沈洙少方雅好学不妄交游治三礼春秋。《左氏传》精
识强记五经章句诸子史书问无不答。

《文学传》：“杜之伟，字子大。家世儒学，以《三礼》专门。之伟
幼精敏有逸才。七岁受《尚书》，稍习《诗》《礼》，略通其学。十
五遍观文史及《仪礼》故事，时辈称早成。”

《北魏书文成五王传》：“安丰王子延明撰《五经宗略》《〈诗》
《礼〉别义》，行于世。”

《封懿传》：“轨长子伟伯，博学有才思。弱冠除太学博士，
讨论《礼》《传》《诗》《易》疑事数十条，儒者咸称之。寻将经始
明堂，广集儒学，议其制度，九五之论，久而不定。伟伯
乃搜检经纬，上《明堂图说》六卷。”

李孝伯传父曾少治郑氏礼左氏春秋以教授为业
太祖征拜博士孝伯少传父业博综群言历秦州刺
史。

《游明根传》子肇，治“《周易》《毛诗》，尤精《三礼》，撰《冠婚仪》传
于世。”

《刘芳传》：芳才思深敏，特精经义，博闻强记，兼览苍雅，
尤长音训，辨析无疑。于是礼遇日隆，赏赉丰渥，至除
员外散骑常侍，俄兼通直常侍，从驾南巡，撰述行事，
寻而除正。王肃之来奔也，高祖雅相器重，朝野属目。
芳未及相见，高祖宴群臣于华林，肃语次云：“古者唯
妇人有笄，男子则无。”芳曰：“推经礼正文，古者男子妇”
人俱有笄。肃曰：“《丧服》称‘男子免而妇人髽，男子冠而
妇人笄’。如此，则男子不应有笄。”芳曰：“此专谓凶事也。
《礼》，初遭丧，男子免时则妇人髽，男子冠时则妇人笄，
言俱时变，而男子、妇人免、髽，冠、笄之不同也。又冠尊，
故夺其笄称，且互言也，非谓男子无笄。又《礼内则》称
‘子事父母，鸡初鸣，栉、纚、笄总’。以兹而言，男子有笄明
矣。”高祖称善者久之。肃亦以芳言为然，曰：“此非刘石
经邪？昔汉世造二字石经于太学，学者文字不正，多
往质焉。芳音义明辨，疑者皆往询访，故时人号为刘
石经。”酒阑，芳与肃俱出，肃执芳手曰：“吾少来留意《三
礼》，在南诸儒亟共讨论，皆谓此义如吾向言。今闻往
释，顿祛生平之惑。”芳理义精通。类皆如是。

《邢峦传》：“峦从祖祐，祐从子虬，字神虎，少为三礼郑氏
学，明经有文思，举秀才上第，为中书议郎、尚书殿中
郎。高祖因公事与语，问朝觐宴飨之礼，虬以礼对，大
合上旨，转司徒属，国子博士。高祖崩，尚书令王肃多
用新仪，虬往往折以五经正礼。”

《李平传》：“平字昙，顿丘人也。彭成王嶷之长子。少有大
度，及长，涉猎群书，好礼《易》，颇有文才。太和初，拜通直
散骑侍郎，高祖礼之甚重。”

《张普惠传》：“普惠字洪赈，常山九门人。身长八尺，容貌
魁伟。父晔，为齐州中水县令。随父之县，受业齐土，专
心坟典，克厉不息。及还乡里，就程元讲习，精于三礼，
兼善《春秋》，百家之说，多所窥览。”

《冯元兴传》：“元兴字子盛，东魏郡肥乡人也。其世父僧
集，官至东清河西平原二郡太守，赠济州刺史。元兴
少有操尚，随僧集在平原，因就中山张吾贵、常山房
虬学，通礼《传》，颇有文才。年二十三还乡，教授常数百
人。举孝廉，对策高第，又举秀才。及太保崔光临薨，荐
元兴为侍读尚书贾思伯为侍讲，授肃宗《杜氏春秋》”
于式干殿，元兴常为擿句，儒者荣之。

《祖莹传》：“年八岁诵《诗》《书》，十二为中书学士。时中书博
士张天龙讲《尚书》，选为都讲，生徒悉集。莹夜读书劳
倦，不觉天晓，催讲既切，遂误持同房生赵郡李孝怡
曲礼卷上座，博士严毅不敢还取，乃置礼于前，诵《尚
书》三篇，不遗一字。讲罢，孝怡异之，向博士说，举学尽
惊。后高祖闻之，召入，令诵五经章句，并陈大义，帝嗟赏之。莹出后，高祖戏谓卢昶曰：“昔流共工于幽州，北
裔之地，那得有此子？”昶对曰：“当是才为世生。”以才名
拜太学博士。

《儒林传》：“刘献之撰《三礼大义》四卷。”

张吾贵先未多学，乃从郦铨受《礼》，牛天祐受《易》。铨、祐
粗为开发，而吾贵览读一遍，便即别构户牖，世人竞
归之。

刘兰年三十馀始入小学书急就篇家人觉其聪敏
遂令从师受春秋诗礼于中山王保安家贫无以自
资。且耕。且学三年之后白其兄兰欲讲学其兄笑而
听之为立黉舍聚徒二百。

孙惠蔚年十五粗通诗书及孝经。《论语》十八师董道
季讲易十九师程元读礼经及春秋三传周流儒肆
有名于冀方。

徐遵明，年十七，随乡人毛灵和等诣山东求学。至上
党，乃师屯留王聪，受《毛诗》《尚书》《礼记》。一年，便辞聪诣
燕赵，师事张吾贵。吾贵门徒甚众，遵明伏膺数月，乃
私谓其友人曰：“张生名高而义无检格，凡所讲说，不
惬吾心，请更从师。”遂与平原田猛略就范阳孙买德
受业。一年，复欲去之，猛略谓遵明曰：“君年少从师，每
不终业，千里负帙，何去就之甚易？如此用意，终恐无
成。”遵明曰：“吾今始知真师所在。”猛略曰：“何在？”遵明乃
指心曰：“正在于此。”乃诣平原唐迁纳之，居于蚕舍，读
《孝经》《论语》《毛诗》《尚书》《三礼》。不出门院，凡经六年，时弹
筝吹笛，以自娱慰。

《北齐书邢峙传》：“通《三礼》《左氏春秋》。天保初，郡举孝廉，
授四门博士，迁国子助教，以经入授皇太子。”

《李义深传》“学涉经史，有当世才义深族弟神威幼有
风裁，传其家业，礼学粗通义训。又好音乐撰集乐书
近于百卷。”

《皇甫和传》“和十一而孤母夏侯氏，才明敏有礼则，亲
授以经书及长深沉有雅量，尤明礼仪，宗亲吉凶，多
相谘访，卒于济阴太守。”

《刘袆传》：“袆性弘裕，有威重，容止可观。虽昵友密交，朝
夕游处，莫不加敬。好学，善《三礼》，吉凶仪制，尤所留心。”
《儒林传》：“李鈜年十六从章武刘子猛受《礼记》，常山房
虬受《周官》《仪礼》。二十三便自潜居，讨论是非，撰定《孝
经》《论语》《毛诗》《三礼》义疏。”

《鲍季详传》：“季详甚明礼听，其离文析句，自然大略可
解。从弟长暄，兼通礼传。”

《刘昼传》：“昼与儒者李宝鼎同乡里，甚相亲爱，受其三
礼。”

《孙灵晖传》：魏大儒秘书监惠蔚，灵晖之族曾王父也。
灵晖少明敏，有器度。惠蔚一子早卒，其家书籍多在
焉。灵晖年七岁，便好学，日诵数千言，唯寻讨惠蔚手
录章疏，不求师友。《三礼》及《三传》皆通宗旨，然始就鲍
季详、熊安生质问疑滞，熊、鲍无以异也。

《文苑传》：“颜之推字介父，勰，梁湘东王绎谘议参军。世
善《周官》《左氏》学，之推早传家业，年十二，值绎自讲《老》
《庄》，便预门徒虚谈，非其所好。还习《礼》《传》，博览群书，无
不该洽，词情典丽，甚为西府所称。”

《周书斛斯征传》：“征幼聪颖，五岁诵《孝经》《周易》，识者异
之。及长，博涉群书，尤精《三礼》。诏修乐书，所撰《乐典》十
卷。”

《令狐整传》：“子熙，善骑射，解音律，涉猎群书，尤明三礼。”
《儒林传》：“熊安生字植之，博通五经，然专以《三礼》教授，
弟子自远方至者千馀人。乃讨论图纬，捃摭异闻，先
儒所未悟者，皆发明之。齐河清中，阳休之特奏，为国
子博士。”

《隋书牛弘传》：“开皇三年，拜礼部尚书，奉敕修撰五礼，
勒成百卷，行于当世。”

《张衡传》：“年十五，诣太学受业，研精覃思，为同辈所推。
周武帝擢拜汉王侍读。衡又就沉重受《三礼》，略究大
旨。累迁掌朝大夫。高祖受禅，拜司门侍郎。”

《杨汪传》：折节勤学，专精《左氏传》，通《三礼》。解褐周冀王
侍读，王甚重之，每曰：“杨侍读德业优深，孤之穆生也。”
其后问礼于沉重受《汉书》于刘臻，二人推许之，曰：“吾
弗如也。”由是知名。炀帝即位，拜国子祭酒。帝令百寮
就学，与汪讲论，天下通儒硕学多萃焉。论难锋起，皆
不能屈。帝令御史书其问答奏之，省而大悦，赐良马
一匹。

《薛道衡传》：“武平初，诏与诸儒修定三礼。”

《明克让传》：“父山宾，梁侍中。克让少好儒雅，善谈论，博
涉书史，所览将万卷，《三礼》礼论尤所研精。”

《魏澹传》：“澹年十五而孤，专精好学，博涉经史，善属文，
词采赡逸。齐博陵王济闻其名，引为记室。及琅邪王
俨为京畿大都督，以澹为铠曹参军，转殿中待御史。
寻与尚书左仆射魏收，吏部尚书阳休之，国子博士
熊安生同修五礼。”

《于仲文传》：仲文就博士李详受《周易》《三礼》，略通大义。
《郎茂传》：茂少敏慧，七岁诵《骚》《雅》，日千馀言。十五师事国子博士河间权会，受《诗》《易》三礼及元象形名之学。
又就国子助教长乐张率礼受《三传》群言，至忘寝食。
家人恐茂成病，恒节其灯烛及长称为学者。

《儒林传》：“房晖远幼有志行，治《三礼》《春秋》《三传》《诗》《书》《周
易》，兼善图纬。”

马光少好学，从师数十年，昼夜不息，图书谶纬，莫不
毕览，尤明《三礼》，为儒者所宗。高祖亲幸国子学，王公
以下毕集。光升座讲《礼》，启发章门。已而诸生以次论
难者十馀人，皆当时硕学。光剖析疑滞，虽辞非俊辨，
而礼义弘赡，论者莫测其浅深，咸共推服。上嘉而劳
焉。山东《三礼》学者，自熊安生后，唯宗光一人。初，教授
瀛、博间，门徒千数，至是负笈从入长安。

刘焯少与河间刘炫结盟为友同授《诗》于同乡刘轨
思受。《左传》于广平郭懋常问礼于阜城熊安生皆不
卒业而去。

褚辉字高明以三礼学称于江南炀帝时征天下儒
术之士悉集内史省相次讲论辉博辩无能屈者由
是擢为太学博士撰礼疏一百卷。

《文学传》：王𫠆年二十尚不知书，为其兄颙所责怒，于
是感激，始读《孝经》《论语》，昼夜不倦。遂读《左传》《礼》《易》《诗》
《书》，乃叹曰：“书无不可读者。”年二十二，周武帝引为露
门学士，高祖授国子博士。

潘徽性聪敏少受礼于郑灼受毛诗于施公受书于
张冲讲庄老于张讥并通大义。

《隐逸传》：“张文诩博览文籍，特精《三礼》，每好郑元注解，
以为通博。其诸儒异说，亦皆详究焉。”

《唐书李敬元传》：“敬元，亳州谯人。该览群籍，尤善于《礼》。
高宗在东宫，马周荐其材，召入崇贤馆侍读，假中秘
书读之，撰次《礼论》及他书数十百篇。”

《王𬘭传》：“𬘭字方庆，以字显。著书二百馀篇，尤精三《礼》。
学者有所咨质，酬复渊诣，故门人次为《杂礼》答问。”
《殷侑传》：“侑，陈州人。幼有志于学，不治赀产，长通经术，
以讲道为娱。贞元末，及五经第。其学长于礼，擢太常
博士。侑以经术进，临事锐敏，有强直名。”

《儒学传》：孔颖达，字仲达。八岁就学，诵记日千馀言，暗
记《三礼义宗》。及长，明《服氏春秋传》《郑氏尚书》《诗》《礼记》。
张士衡九岁居母丧，哀慕过礼。博士刘轨思见之，为
泣下，奇其操，谓文庆曰：“古不亲教子，吾为君成就之。”
乃授以《诗》《礼》。又从熊安生、刘焯等授经贯，知大义。士
衡以礼教诸生，当时显者，永平贾公彦，赵李元植。公
彦终太学博士，撰次章句甚多。公彦子大隐，仪凤中
为太常博士。会太常仲春告瑞太庙，高祖问礼官：“何
世而然？”大隐对曰：“古者祭以首时，荐以仲月。近世元
日奏瑞，则二月告庙者必有荐，本于始。”〈阙〉得其时焉。
迁累中书舍人。垂拱中，博士周悰请武氏庙为七室，
唐庙为五，下比诸侯。大隐奏言：“秦、汉母后称制，未有
戾古越礼者。悰损国庙数，悖大义，不可以训。”武后不
获已，伪听之。时皆服大隐持正不诡从，有大臣体。终
礼部侍郎。

《徐坚传》：“王方庆引为判官。方庆善礼学，尝就质疑晦，
坚为申释，常得所未闻。”

《韦彤传》：“彤，京兆人，四世从祖方质，为武后时宰相。彤
名治礼，德宗时为太常博士。”

《旧唐书张柬之传》：“少补太学生，涉猎经史，尤好《三礼》。
国子祭酒令狐德棻甚重之。”

《韦叔夏传》：“少而精通三礼，撰《五礼要记》三十卷，行于
世。”

《王彦威传》：“少贫苦学，尤明《三礼》，无由自达。元和中，游
京师，求为太常散吏卿知其书生，补充检讨官。彦威
于礼阁掇拾自隋以来朝廷沿革，吉凶五礼，以类区
分，成三十卷，献之，号曰《元和新礼》”，繇是知名。特授太
常博士。又纂叙国初已来至贞元帝代功臣，如《左氏
传》体叙事，号曰《唐典》，进之。

《郑肃传》：“肃能为古文，长于经学。左丘明《三礼仪注》疑
议，博士以下必就决之。”

《儒学传》：“贾公彦，永徽中官至太学博士，撰《周礼义疏》
五十卷、《仪礼义疏》四十卷。赵州李元植受《三礼》于公
彦，撰《三礼音义》行于代。”

《王恭传》：“少笃学，博涉六经。每于乡闾教授弟子数百
人。”贞观初，拜太学博士。其所讲《三礼》，皆别立义证，尤
为精博。盖文懿、文达等皆当时大儒，罕所推借，每讲
《三礼》，皆遍举先达文，而亦畅所说。

张士衡传父友齐国博士刘轨，思授以《毛诗》《周礼》，又
从熊安生及刘焯受《礼记》，皆精究大义。此后遍讲五
经，尤工《三礼》。

《外戚传》：“窦德明族弟孝堪，撰《吉凶礼要》二十卷，行于
代。”

《宋史沈伦传》：“伦字顺仪，开封太康人，旧名义伦，以与
太宗名下字同，止名伦。少习三礼于嵩、洛间，以讲学
自给。”

《董枢传》：“枢罢桂阳监，以左赞善大夫孔璘代之。璘通三礼。尝讲学于河朔。”

《吕大防传》：“大防与大忠及弟大临同居相切磋，论道
考礼，冠婚丧祭一本于古，言礼学者推吕氏。”

《吕大钧传》：“大钧从张载学，居父丧，衰麻葬祭，一本于
礼。后乃行于冠婚膳饮庆吊之间，节文灿然可观，关
中化之。尤善讲明井田兵制，谓治道必自此始。悉撰
次为图籍，可见于用。”

《吕大临传》：大临学于程颐，与谢良佐、游酢、杨时在程
门，号“四先生。”通六经，尤邃于《礼》。

《刘挚传》：“挚少好《礼》学，其究《三礼》，视诸经尤粹。”

《张浚传》：浚所著《诗》《礼》《春秋》各有解。

《刘珙传》：除资政殿学士、知荆南府、湖北安抚使，以继
母忧去，起复同知枢密院事、荆襄安抚使。珙六上奏
恳辞，引经据礼，词甚切，最后言曰：三年通丧，三代未
之有改。汉儒乃有“金革无避”之说，已为先王罪人。今
边陲幸无犬吠之惊，臣乃欲冒金革之名，以私利禄
之实，不亦又为汉儒之罪人乎？

《杨𥳑传》：“𥳑所著有《冠记》《昏记》《丧礼家记》《家祭记》《释菜
礼记》《石鱼家记》。”

《沈焕传》：焕友舒璘，举乾道八年进士，为徽州教授，徽
习顿异，“《诗》《礼》久不预贡士，学几无传。璘作《诗礼讲解》，
家传人习，自是其学浸盛。”

《循吏传》：“鲁有开，好礼学，官至中大夫。”

《道学传》，朱熹著有《家礼》，又有《仪礼经传通解》，未脱槁，
亦在学官。

《儒林传》：“聂崇义，河南洛阳人。少举《三礼》，善《礼》学，通经
旨。汉乾祐中，累官至国子《礼记》博士。周显德中，迁国
子司业兼太常博士。世宗诏崇义参定郊庙祭玉，又
诏翰林学士窦俨统领之。崇义因取《三礼图》，再加考
正。建隆三年四月，表上之，俨为序。太祖览而嘉之，诏
曰：‘礼器、礼图，相承传用，寖历年祀，宁免差违。聂崇义
典事国庠，服膺儒业，讨寻故实，刊正疑讹，奉职效官，
有足嘉者，崇义宜量与酬奖。所进《三礼图》，宜令太子
詹事尹拙集儒学三五人，更同参议，所冀精详，苟有
异同，善为商确’。”五月，赐崇义紫袍、犀带、银器、缯帛以
奖之。拙多所驳正，崇义复引经以释之，悉以下工部
尚书窦仪，俾之裁定。仪上奏曰：“伏以圣人制礼，垂之
无穷，儒者据经，所传或异。年祀寖远，图会缺然，蹖驳
弥深，丹青靡据。聂崇义研求师说，耽味《礼》经，较于旧
图，良有新意。尹拙爰承制旨，能罄所闻。尹拙《驳议》及
聂崇义《答义》各四卷，臣再加详阅，随而裁置，率用增
损，列于注释，共分为十五卷以闻。”诏颁行之。拙、崇义
复陈祭玉鼎釜异同之说。诏下中书省集议。吏部尚
书张昭等奏议曰：“‘按聂崇义称，‘祭天苍璧九寸圆好，
祭地黄琮八寸无好，圭、璋、琥并长九寸’。自言周显德
三年与田敏等按《周官》玉人之职及阮谌、郑元旧图，
载其制度。臣等按《周礼》，玉人之职，只有璧琮九寸，瑑
琮八寸’，及‘璧羡度尺、好三寸以为度’之文，即是苍璧、
黄琮”之制。兼引注有《尔雅》“肉倍好”之说，此即是注璧
羡度之文，又非苍璧之制。又详郑元自注《周礼》，不载
尺寸，岂复别作画图，违经立异？《四部书目》内有《三礼
图》十二卷，是隋开皇中敕礼官修撰。其图第一第二
题云梁氏后，第十后题云郑氏，又称不知梁氏、郑氏
名位所出。今书府有《三礼图》，亦题梁氏、郑氏，不言名
位。厥后有梁正者，集前代图记，更加详议，题《三礼图》，
曰“陈留阮士信，受礼学于颍川綦册君，取其说为图
三卷。多不按《礼》文而引汉事，与郑君之文违错，正删
为二卷。”其阮士信，即谌也，如梁正之言，可知谌之纰
谬。兼三卷《礼图》删为二卷，应在今《礼图》之内，亦无改
祭玉之说。臣等参详，自周公制礼之后，叔孙通重定
以来，礼有纬书。汉代诸儒，颇多著述，讨寻祭玉，并无
尺寸之说。魏晋之后，郑元、王肃之学，各有生徒，《三礼》
《六经》，无不论说，检其书亦不言祭玉尺寸。臣等参验
画图本书，周公所说，正经不言尺寸。设使后人谬为
之说，安得便入周图？如崇义等以诸侯入朝，献天子
夫人之琮“璧，以为祭玉。又配合羡度肉好之言，彊为
尺寸，古今大礼，顺非改非，于理未通。”又据尹拙所述
礼神之六王称，取梁桂州刺史崔灵恩所撰《三礼义
宗》内：“昊天及五精帝圭、璧、琮、璜，皆长尺二寸，以法十
二时；祭地之琮长十寸，以效地之数。”又引《白虎通》云：
“方中圆外曰璧，圆中方外曰琮。”崇义非之，以为《灵恩》
非周公之才，无周公之位，一朝撰述，便补六玉阙文，
尤不合礼。臣等窃以刘向之论《洪范》，王通之作《元经》，
非必挺圣人之资，而居上公之位，有益于教，不为斐
然。臣等以灵恩所撰之书，聿稽古训，祭玉以十二为
数者，盖天有十二次，地有十二辰，日有十二时，封山
之玉牒十二寸，圆丘之笾豆十“二列，天子以镇圭外
守，宗后以大琮内守，皆长尺有二寸。又祼圭尺二寸，
王者以祀宗庙。若人君亲行之郊祭，登坛酌献，服大
裘，搢大圭，行稽奠，而手秉尺二之圭，神献九寸之璧”，
不及礼宗庙祼圭之数，父天母地，情亦奚安？则灵恩议论，理未为失。所以自义宗之出，历梁、陈、隋、唐，垂四
百年，言礼者引“为师法。今《五礼精义》《开元礼》《郊祀录》
皆引《义宗》为标准。近代晋、汉两朝，仍依旧制。周显德
中，田敏等妄作穿凿，辄有更改。自唐贞观之后，凡三
次大修五礼，并因隋朝典故，或节奏繁简之间，稍有
厘革，亦无改祭玉之说。伏望依《白虎通》义宗《唐礼》之
制，以为定式。”又尹拙依旧图画釜，聂崇义去釜画镬。
臣等参详旧图，皆有釜无镬。按《易·说卦》云：“坤为釜。”《诗》
云：“惟锜及釜。”又云：“溉之釜鬵。”《春秋传》云：“锜釜之器。”《礼
记》云：“燔黍捭豚。”《解》云：“古未有甑，釜，所以燔捭而祭。”即
釜之为用，其来尚矣，故入于礼图。今崇义以《周官》祭
祀有省鼎镬、供鼎镬，又以《仪礼》有羊镬豕镬之文，乃
云“画釜不如画镬。”今诸经皆载釜之“用，诚不可去。又
《周仪礼》皆有镬之文，请两图之。又若观诸家祭祀之
画，今代见行之礼，于大祀前一日，光禄卿省视鼎镬，
伏请图镬于鼎下。”诏从之。未几，崇义卒，《三礼图》遂行
于世，并画于国子监讲堂之壁。崇义为学官，兼掌礼
仅二十年，世推其该博。

陈旸字晋之。礼部侍郎赵挺之言：“旸所著《乐书》二十
卷，贯穿明备，乞援其兄祥道进《礼书》故事给札。”祥道，
字用之，元祐中为太常博士，终秘书省正字。所著《礼
书》一百五十卷，与旸《乐书》并行于世。

李心传著有《礼辨》二十三卷。

《文苑传》：“安德裕孩提即喜笔砚，既成童，俾就学，遂博
贯文史，精于《礼传》。”

穆修母死，自负榇以葬，日诵《孝经》《丧记》。

刘潜，曹州定陶人。同时有李冠者，举进士不第，得同
《三礼》出身。

《隐逸传》：“刘愚雅不乐仕，著书自适，《书》《礼》《语》《孟》皆有解。”
《金史张行𥳑传》：“行𥳑所著《礼纂》一百二十卷，会同朝
献，禘祫丧葬，皆有记录。”

《元史儒学传》黄泽于名物度数考核精审，而义理一
宗程朱，作《三礼祭祀述略》。其于礼学，则谓郑氏深而
未完，王肃明而实浅，作《礼经复古正言》。如王肃混郊
丘，废五天帝，并昆仑、神州为一；赵伯循言王者禘其
始祖之所自出，以始祖配之，而不及群庙之主；胡宏
《家学》不信《周礼》，以社为祭地之类，引经以证其非。
《萧㪺传》：“㪺，奉元人，所著有《三礼说》行于世。
韩择者，亦奉元人，天资超异，尤邃礼学，有质问者，口
讲手画无倦容。士大夫游宦过秦中，必往见择，莫不
虚往而实归焉。”

《熊朋来传》：“初，朋来以《周礼》首荐乡郡，而元制，《周官》不
与设科，治《戴记》者又鲜，朋来屡以为言。盖朋来之学，
诸经中《三礼》尤深，是以当世言礼学者咸推宗之。”
《明外史儒林传》：“梁寅字孟敬，太祖平定四方，征天下
名儒，修述礼乐。寅就征，年已六十馀矣。时以礼律制
度分为三局，寅在礼局中讨论精审，诸儒皆推服。书
成”赐金帛，将授以官，寅以老疾辞还。

黄润玉字孟清。好学不怠。以朱子尝欲编《礼记》附《仪
礼》，乃分《仪礼》为四卷，而以《礼记》比类附之，不类者附
诸卷末。以“五礼”独缺“军礼”，乃取《周官·大田礼》补之，而
以《礼记》载田事者附焉。皆为之注释，总曰“《仪礼》《戴记
附注》。”

汪克宽字德一，尽力于经学。有《礼经补逸》。

娄谅，天顺末选为成都训导，寻告归，闭门著书，成《三
礼订讹》四十卷。谓《周礼》皆天子之礼，为国礼；《仪礼》皆
公卿大夫士庶人之礼，为家礼；以《礼记》为二经之传，
分附各篇，如《冠礼》、附《冠义》之类。不可附各篇者，各附
一经之后；不可附一经者，总附二经之后。其为诸儒
附会者，以程、朱论出之。

吾冔，字景端，所著有《三礼合参》若干卷。

湛若水历南京吏、礼二部尚书，进所撰《二礼经传测》，
以《曲礼》《仪礼》为经，《礼记》为传。礼部尚书夏言谓其以
《曲礼》为先，与孔子之言相戾，诏罢其书不省。

李经纶殚精经籍，又作《礼经类编》，谓：先王制礼有三，
曰仪，曰曲，曰官，所以品节乎仁义而举人道之全体
也。其见诸动止食息日用之则，彝伦爱敬曲折之施，
皆礼也，而《曲礼》三千出焉；其爱敬吾身以及国家天
下，举大事以昭志，会众体以成文，皆礼也，而《礼经》三
百出焉；其立政裁物定法以为天下守，皆礼也，而《周
官》六典出焉。《记》曰：“制度在礼”，文为在礼。制度其《周官》，
文为其经曲也。后儒不达，以《仪礼》为经，《礼记》为传，失
其义矣。今以类编次，爰首《大学》，犹五玉之有瑁也。次
《曲礼》，次《仪礼》，又次《周礼》，各有正经别经。史经而传，各
类附焉。爰次《通传》，统三《礼》而为言者也。四圭有邸，受
之以《中庸》终焉。其著书之意如此。

冯子威所著《读礼抄》，具有深识远诣，然不以示人，亦
不聚徒讲学，凝然守正而已。

吕柟字仲木，别号泾野，学者称“泾野先生。”所著有《礼
问内外篇》。

马理学行纯笃，居丧取古礼及司马光《书仪》、朱熹《家礼》折衷用之，与吕柟并为关中学者所宗。钦定古今图书集成理学汇编经籍典

第二百六十四卷目录

三礼部杂录